钦定古今图书集成/明伦汇编/氏族典/第348卷 > 周贤宣
## 钦定古今图书集成/明伦汇编/氏族典/第348卷 > 周贤宣

按《吉安府志》：“贤宣字仲含，万安人。第进士，授缮部主
事，迁郎中。出为延平守。至郡，以厚风俗、正士习为首
务。时时引博士弟子诵说经义，而一归于实践。考绩，
擢海道副使。会倭寇逼城，贤宣帅师败贼众于漳浦。
广贼逋诛入漳，贤宣又帅舟师亲蹑行阵，大破其巢，
还良家妇女，掳者二百馀口。是时兵革倥偬，贤宣方”
率诸士讲道芝山书院，辨义利，崇正学，访修洁之士，
躬礼其庐。迁按察使，寻擢右布政。会有修郤者，假拾
遗劾罢。贤宣既解绶，与同郡诸君子结社白云之巅，
训迪后进。尝曰：“生生之谓《易》，天地之大德曰生”，此圣
学宗旨也。素耻干谒，而邑有大利病，则未尝不尽诚
以告，乡人多赖其德焉